Man gee hom oor ná hy Moslemvrou glo aanval | Netwerk24
Lede van die Moslem-gemeenskap toon hul teenkanting van Islamofobië voor die Landdroshof in die Paarl. Foto:
'n Paarlse man het homself verlede week aan die Paarl-polisie oorgegee ná 'n beweerde Islamofobiese aanval op 'n jong Moslemvrou meer as 'n maand gelede op dié dorp.
Asheeqah Benjamin (28) het beweer dat 'n man op 7 September in Noorder-Paarl haar tradisionele sluier-kledingstukke afgeruk het.
Volgens Benjamin het die man haar fisiek en mondelings ook aangeval. Nadat hy haar niqab en hijab gegryp het, het die man glo gesê: "Jou Moslem-gemors, dit is warm."
Terwyl sy haarself probeer verdedig het, het haar aanvaller haar ook met 'n waterbottel gegooi. Sy beweer ook dat hy gedreig het om haar met 'n mes te steek en met 'n klip gegooi het.
Ná die aanval is Benjamin inderhaas terug huis toe en nadat sy haar pa vertel het wat gebeur het, is hy na die toneel op soek na die man. In 'n Facebook-inskrywing het Benjamin gesê die verdagte het haar pa toe met 'n klip gegooi en hy is met 'n vuurwapen gedreig.
Benjamin het 'n saak van aanranding by die polisie aanhangig gemaak en 'n verdere saak van crimen injuria is deur die polisie bygevoeg, maar die verdagte het verdwyn en kon nie deur die polisie opgespoor word nie.
Paarl-polisie se woordvoerder, kapt. Louise du Plessis, het gesê 'n lasbrief vir die verdagte se inhegtenisname is uitgereik.
Jaco Stander het hom in die teenwoordigheid van sy prokureur by die Paarl-polisiekantoor oorgegee waarna hy in hegtenis geneem is.